作者：万俟咏
词牌/韵律：尉迟杯慢・尉迟杯

paragraphs: 碎云薄。
向碧玉枝缀万萼。
如将汞粉匀开，疑使柏麝熏却。
雪魄未应若。
况天赋、标艳仍绰约。
当暄风暖日佳处，戏蝶游蜂看著。
重重绣帘珠箔。
障秾艳霏霏，异香漠漠。
见说徐妃，当年嫁了，信任玉钿零落。
无言自啼露萧索。
夜深待、月上栏干角。
广寒宫、要与姮娥，素妆一夜相学。